# **Humanitær katastrofe: Kirkeklokkene ringer for fred**

**Biskopene i Den norske kirke oppfordrer kirker over hele landet til å ta i bruk kirkeklokkene sammen med landets domkirker: Torsdag 7. august klokken 15.00 ringer klokkene for sivilbefolkningen som lider i Gaza.**

– Dag for dag hører vi nyhetsmeldinger om en situasjon som forverres og i det som allerede har blitt en humanitær katastrofe. Med over 60 000 døde i Gaza, kjenner vi alle på et kall og et behov for å gjøre noe, sier preses i Den norske kirke Olav Fykse Tveit.

“Alle mennesker er skapt i Guds bilde, og har den samme ukrenkelige verdi. Derfor kan vi ikke være tause når mennesker fratas sin menneskelighet” [uttalte et samlet Bispemøte](https://www.kirken.no/globalassets/kirken.no/aktuelt/filer%202025/uttalelse%20fra%20bispem%C3%B8tet%20i%20den%20norske%20kirke%2014%20mai%202025.pdf) om situasjonen i Gaza i mai.

– Siden da har situasjonen forverret seg og vi ser behov for nok en gang å bryte stillheten. Derfor oppfordrer vi kirker over hele landet til å bli med domkirkene og ringe med kirkeklokkene på torsdag 7. august kl. 15.00, fortsetter Fykse Tveit.

## Oppmerksomhet for dem som lider

Det tilhører sjeldenheten at det ringes med kirkeklokkene på denne måten, men Fykse Tveit mener at også kirken har et ansvar for å si fra i møte med en krise som dette.

– Dette er rop om oppmerksomhet for dem som lider, men også et kall til bønn og handling.

Oppfordringen fra Bispemøtet om klokkeringing er i henhold til kirkens regler for bruk av kirkeklokkene.

## Krever noe av oss som kirke

Harald Hegstad, Kirkerådets leder, er enig og støtter biskopenes oppfordring.

– Det vi ser utspille seg i Gaza nå er bilder verden ikke har sett maken til på lang tid. Dette krever noe av oss både som medmennesker og som kirke. Derfor håper jeg så mange som mulig vil delta i denne solidaritetsmarkeringen, sier Hegstad og legger til:

– I tillegg oppfordrer vi alle kirker som har mulighet til også å invitere til lystenning og forbønn, slik at vi gir folk en anledning til å gjøre en konkret og symboltung handling ved å tenne lys i en mørk situasjon.

Kirkeklokkene i Den norske kirkes elleve domkirker vil ringe, i tillegg er andre kirker oppfordret til å ringe. Kirkerådslederen presiserer at oppfordringen ikke er bindende og at deltakelse kan variere fra sted til sted ut fra lokale situasjoner og fordi ikke alle kirkebygg har tilstrekkelig bemanning i ferietider til å stille på såpass kort varsel.

Hele uttalelsen bispemøtet kom med i mai om Gaza [finner du her.](https://www.kirken.no/globalassets/kirken.no/aktuelt/filer%202025/uttalelse%20fra%20bispem%C3%B8tet%20i%20den%20norske%20kirke%2014%20mai%202025.pdf)